PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra propunerii legislative privind instituirea 

Premiului naţional „Sofia Nădejde”

 Propunerea legislativă privind instituirea Premiului naţional „Sofia Nădejde” a fost transmisă Comisiei pentru cultură, arte, mijloace de informare în masă, cu adresa nr. P.l-x 81 din 19 februarie 2007.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci, Comisiei pentru egalitatea de şanse între femei şi bărbaţi şi Comisiei juridice, de disciplină şi imunităţi. Până la data întocmirii raportului s-a primit aviz favorabil din partea Comisiei pentru egalitatea de şanse între femei şi bărbaţi iar Comisia juridică, de disciplină şi imunităţi a hotărât avizarea negativă a propunerii legislative. Comisia a ţinut cont de avizul favorabil nr. 1250/18.09.2006 emis de Consiliul Legislativ şi de Punctul de vedere al Guvernului nr. 3177/20.10.2006 care nu susţine adoptarea acestei iniţiative legislative.
Potrivit prevederilor art. 73  din Constituţia României, republicată, propunerea legislativă face parte din categoria legilor ordinare.
Propunerea legislativă a fost dezbătută în şedinţele Comisiei din zilele de 4, 18 şi 24  aprilie 2007. 

În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, d-na Gherghina Florea, director general în Ministerului Economiei şi Finanţelor.
Iniţiativa legislativă are ca scop crearea  unui cadru normativ referitor la instituirea Premiului naţional „Sofia Nădejde”, premiu format dintr-o plachetă, o diplomă şi o sumă de 10.000 de Euro.

Acest premiu se va acorda anual emisiunii originale de radio sau televiziune cu cea mai mare contribuţie în promovarea parteneriatului între bărbaţi şi femei şi combaterea stereotipurilor de gen. 
La lucrările Comisiei au fost prezenţi 15 deputaţi, din totalul de 19 de membri ai Comisiei.
Raportul Comisiei a fost adoptat cu unanimitatea voturilor celor prezenţi în sală în momentul votului.


Sub raport de conţinutul său propunerea legislativă este de competenţa decizională a  Camerei Deputaţilor

În urma dezbaterii, Comisia pentru cultură, arte, mijloace de informare în masă propune respingerea propunerii legislative privind instituirea Premiului naţional „Sofia Nădejde”.

Motivaţia respingerii se întemeiază pe faptul că dispoziţiile propuse au implicaţii asupra bugetului de stat, influenţa negativă asupra bugetului de stat estimată de Guvern pentru anul 2007 fiind de 35.300 lei, fără să se facă propuneri realiste în vederea acoperirii minusului de venituri, în conformitate cu prevederile art. 15 din Legea nr. 500/2002 privind finanţele publice locale.

